Document ID: 32008D0392

ODLOČBA KOMISIJE
z dne 30. aprila 2008
o izvajanju Direktive Sveta 2006/88/ES glede informacijske spletne strani za elektronski dostop do informacij o nosilcih dejavnosti ribogojne proizvodnje in pooblaščenih predelovalnih obratih
(notificirano pod dokumentarno številko C(2008) 1656)
(Besedilo velja za EGP)
(2008/392/ES)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Direktive Sveta 2006/88/ES z dne 24. oktobra 2006 o zahtevah za zdravstveno varstvo živali in proizvodov iz ribogojstva ter o preprečevanju in nadzoru nekaterih bolezni pri vodnih živalih (1) in zlasti člena 59(2) Direktive,
ob upoštevanju naslednjega:
(1)
Direktiva 2006/88/ES določa zdravstvene zahteve, ki jih je treba uporabljati za dajanje na trg, uvoz in prevoz vodnih živali in proizvodov iz ribogojstva, ter minimalne preventivne ukrepe, katerih cilj je povečati ozaveščenost in pripravljenost pristojnih organov, nosilcev dejavnosti ribogojne proizvodnje in drugih, povezanih s to industrijo, v zvezi z boleznimi živali iz ribogojstva.
(2)
Da se izboljša preprečevanje izbruhov in širjenja bolezni, navedenih v Prilogi IV k Direktivi 2006/88/ES, je državam članicam treba zagotoviti elektronski dostop do informacij o nosilcih dejavnosti ribogojne proizvodnje in pooblaščenih predelovalnih obratih, zlasti o vrstah, ki se gojijo, in njihovem zdravstvenem statusu.
(3)
Podatki so javno dostopni v registrih, ki jih hranijo države članice v skladu s členom 6 Direktive 2006/88/ES.
(4)
Da se olajša interoperabilnost informacijskih sistemov in elektronska uporaba postopkov med državami članicami ter za zagotovitev preglednosti in razumljivosti je pomembno, da so informacije o nosilcih dejavnosti ribogojne proizvodnje in pooblaščenih predelovalnih obratih predstavljene na enoten način po vsej Skupnosti. Informacijska spletna stran je tehnično najbolj izvedljiva rešitev, ker zagotavlja lahek dostop do takšnih informacij in ne vključuje preveč virov. Zato je treba pripraviti model oblike informacijske spletne strani.
(5)
Priloga II k Direktivi 2006/88/ES določa informacije, ki jih je treba beležiti v registru nosilcev dejavnosti ribogojne proizvodnje in pooblaščenih predelovalnih obratov. Ker je cilj informacijske spletne strani olajšati interoperabilnost pomembnih informacij, zabeleženih v registrih nosilcev dejavnosti ribogojne proizvodnje, ki so jih vzpostavile države članice, ni nujno da spletna stran vključuje vse te informacije. Kljub vsemu pa mora vključevati vse informacije, pomembne za odkrivanje trgovinskih omejitev, ki jih povzročijo različni zdravstveni statusi.
(6)
Direktiva 2006/88/ES določa, da države članice z odstopanjem od zahteve po pooblastilu iz navedene direktive lahko zahtevajo le, da pristojni organ registrira objekte, ki ne spadajo v dejavnost ribogojne proizvodnje, kjer vodne živali niso namenjene za trg, športno komercialne vode ter dejavnosti ribogojne proizvodnje za preskrbo lokalnih potrošnikov.
(7)
Tveganje širjenja bolezni vodnih živali, ki ga predstavljajo objekti, športno komercialne vode ter dejavnosti ribogojne proizvodnje, ki jih je pristojni organ z odstopanjem od člena 4(1) Direktive 2006/88/ES registriral, se spreminja glede na njihovo naravo, značilnosti in območje njihove namestitve. Države članice se morajo zato odločiti, do kakšnega obsega je treba informacije o teh objektih, športno komercialnih vodah ter dejavnostih ribogojne proizvodnje vključiti na informacijsko spletno stran.
(8)
Ker je treba državam članicam zagotoviti dovolj časa, da informacijsko spletno stran izpolnijo z ustreznimi informacijami o nosilcih dejavnosti ribogojne proizvodnje in pooblaščenih predelovalnih obratih, je treba predvideti, da bodo navedene informacije na voljo najpozneje šele do 31. julija 2009.
(9)
Ukrepi, predvideni s tem sklepom, so v skladu z mnenjem Stalnega odbora za prehranjevalno verigo in zdravje živali -
SPREJELA NASLEDNJO ODLOČBO:
Člen 1
Vsebina in področje uporabe
1. Ta odločba določa pravila za spletno informacijsko stran, ki jo morajo vzpostaviti države članice za informiranje o nosilcih dejavnosti ribogojne proizvodnje in pooblaščenih predelovalnih obratih prek elektronskih sredstev v skladu s členom 59 Direktive 2006/88/ES.
2. Ta odločba se smiselno uporablja za objekte, športno komercialne vode ter dejavnosti ribogojne proizvodnje, ki jih je pristojni organ z odstopanjem od člena 4(1) Direktive 2006/88/ES registriral v skladu s členom 4(4) navedene direktive ob upoštevanju drugega pododstavka člena 2(1) te odločbe.
Člen 2
Informacijska spletna stran
1. Države članice vzpostavijo informacijsko spletno stran („informacijska spletna stran“) za dajanje informacij o ribogojnicah ali območjih gojenja mehkužcev nosilcev dejavnosti ribogojne proizvodnje in pooblaščenih predelovalnih obratov, ki so pooblaščeni v skladu s členom 4 Direktive 2006/88/ES.
Države članice za vsak primer posebej odločijo, kateri objekti, športno komercialne vode ter dejavnosti ribogojne proizvodnje iz člena 1(2) morajo biti navedeni na informacijski spletni strani, ob upoštevanju tveganja širjenja bolezni vodnih živali, ki bi lahko nastale zaradi delovanja takšnih objektov, športno komercialnih voda ter dejavnosti ribogojne proizvodnje glede na njihovo naravo, značilnosti in območje njihove namestitve.
2. Države članice pripravijo informacijsko spletno stran v skladu z modeli, določenimi v naslednjih prilogah:
(a)
Priloga I za dejavnosti ribogojne proizvodnje, ki gojijo ribe;
(b)
Priloga II za dejavnosti ribogojne proizvodnje, ki gojijo mehkužce;
(c)
Priloga III za dejavnosti ribogojne proizvodnje, ki gojijo rake;
(d)
Priloga IV za pooblaščene predelovalne obrate za zakol živali iz ribogojstva za namene nadzora bolezni iz člena 4(2) Direktive 2006/88/ES.
3. Države članice posodabljajo informacijsko spletno stran, tako da ustreza informacijam, vključenim v register, ki ga vodijo v skladu s členom 6 Direktive 2006/88/ES.
Spremembe zdravstvenega statusa se vključijo na informacijsko spletno stran takoj, ko se zabeleženo zdravstveno stanje spremeni.
4. Države članice Komisiji sporočijo spletni naslov informacijske spletne strani.
Člen 3
Datum uporabe
Ta odločba se uporablja od 1. avgusta 2008.
Vendar se informacijska spletna stran dopolni z informacijami iz člena 2(2) in prilog I do IV najpozneje do 31. julija 2009.
Člen 4
Naslovniki
Ta odločba je naslovljena na države članice.
V Bruslju, 30. aprila 2008

Labels: 12
0
17
6